
ELŐTERJESZTÉS

Sellye Város Önkormányzat Képviselő-testülete 2015. március 25-i

rendes/rendkívüli ülésére

	Tárgy:
	Sellye Kommunális Kft. 2014. évi mérlegbeszámolója

	Előterjesztő:
	Patkó László, ügyvezető

	Előterjesztést készítette:
	Patkó László, ügyvezető

	Előzetesen tárgyalja:
	Pénzügyi-Gazdasági és Ügyrendi Bizottság

	Az előterjesztés a jogszabályi feltételeknek megfelel:
	dr.Szalóky Ildikó jegyző 

	A döntéshez szükséges többség:
	egyszerű/minősített

	Döntési forma:
	rendelet/határozat (normatív, hatósági, egyéb)

	Döntéshozatal módja 
	nyílt ülésen kell/zárt ülésen kell/zárt ülésen lehet tárgyalni

	Véleményezésre megkapta:
	


Tisztelt Képviselő-testület!

 A hatályos jogszabályok alapján Sellye Kommunális Kft.-nek, mint gazdasági társaságnak az adott év december 31.-i fordulónappal az alapító és tulajdonos felé az éves gazdálkodásáról mérlegbeszámolót kell készítenie. Ennek megfelelően Társaságunk 2014. évi mérlegbeszámolóját Képviselő Testület elé terjesztjük.

Általános információk:

· Cégnév: Sellyei Kommunális Beruházó és Szolgáltató Kft.

· Székhely: 7960 Sellye, Mátyás Király u. 79.

· Adószám: 11360755-2-02

· Cégjegyzékszám: 02 09 063422
· Számlavezető bank: OTP Bank Nyrt.

· ügyvezető igazgató: Patkó László

Társaságunk 1995. november 1.-jén alakult korlátolt felelősségű társaság formájában. A tulajdonosi jogokat 100 %-ban Sellye Város Önkormányzata gyakorolja. A Kft. jegyzett tőkéje 6.000.000,- Ft. A Kft. tevékenységi köre főként olyan önkormányzati közfeladatok ellátására terjed ki, amelyek a tulajdonos ellátási kötelezettségébe tartozik.

Az eddigi tevékenységeink közé tartozott elsősorban: ivóvíz-ellátás, szennyvízelvezetés, kezelés, lakásgazdálkodás, közterület-fenntartás, síkosság-mentesítés, parkfenntartás, önkormányzati ingatlanok és intézmények épületeinek karbantartásakor felmerülő többletmunkálatok, temető-üzemeltetés, termálfürdő-üzemeltetés, sportpálya-üzemeltetés, települési rendezvények szervezésében való aktív közreműködés, közmunka programok irányítása, bonyolítása, önkormányzati projektek menedzselése, megvalósítása.

Jelenlegi fő tevékenységünk: zöldterület-kezelés (közterület-karbantartás), belterületi utak síkosság-mentesítése.

Társaságunk fő tevékenységi köre megváltozott az előző évekhez képest, mivel az ivóvíz-ellátás és szennyvízelvezetés feladatok törvényi változások miatt kiszervezésre kerültek cégünktől 2012. június 30.-án. Ezen két feladat, tevékenység biztosította az előző években Társaságunk stabil gazdálkodását, likviditását, eredményességét.
A Társaság legfőbb célja, hogy a következő években megtalálja azokat a finanszírozási formákat, amelyekkel pótolhatóak az előző évek stabil gazdálkodását, eredményességét biztosító tevékenységek. Hosszútávon fontos célkitűzés annak a célnak az elérése, hogy olyan tevékenységeket folytasson a cég, amelyekkel mérsékelhető vagy megszüntethető a tulajdonos önkormányzat anyagi hozzájárulása a feladatok megfelelő szintű ellátásához. Ennek fontos eszköze hosszú távra nézve az a célkitűzés, hogy a kft. képes legyen kisebb-nagyobb európai uniós projekteket sikeresen megpályázni, megvalósítani. Továbbá megtalálni azokat a tevékenységeket, feladatellátásokat, amelyeket eredményesen és gazdaságosan tud végezni a társaság, és amelyek célja, hogy szélesítse a kft profilját, tevékenységi körét, annak érdekében, hogy stabil gazdálkodással rendelkező vállalkozássá váljon.

Sellye Kommunális Beruházó és Szolgáltató Kft. 2014. évi 
· eszköz és forrás főösszege: 8.504,- ezer Ft

· mérleg szerinti eredménye: -4.361,- ezer Ft

Társaságunk 4.361,- ezer Ft veszteséggel zárta a 2014. gazdálkodási évet!
Társaságunk munkaerő-gazdálkodását illetően 9 fő teljes munkaidős munkavállalóval és 2 fő megbízási jogviszonyban alkalmazott dolgozóval az állományában zárta a 2014. gazdálkodási évet.

Pénzügyi jellegű információk a 2014. évi gazdálkodásra vonatkozóan:

· A Kft a 2014 évet -1.500.000 Ft-os folyó-számlahitelkeret igénybe vételével gazdálkodta végig, a hitelkeret időszakosan volt igénybe véve, az év nagy részében használtuk a hitelkeretet és az év végén is igénybe volt véve,
· A Kft épületében lévő irodahelyiségeket félévig maximális kihasználtsággal bérbe adta, második félévben már nem sikerült hasznosítani,
· Vízdíj hátralékokból jelentős kintlévőséggel rendelkezik a kft, amely a kiegészítő mellékletben olvasható,
· 5 fő munkavállaló bértámogatással került alkalmazásra.

Szakmai jellegű információk a 2014. évi gazdálkodásra vonatkozóan:

· A Kft. KEOP-3.1.3/2F/09-11-2012-0007 számú európai uniós projekttel kapcsolatos tevékenysége

A Kft projektmenedzsment területén jól végezte a feladatait, mivel lemenedzselte 2012. ősz óta a projekt megvalósítását, amelyet problémamentesen bonyolított a Közreműködő Szervezettel és a partner szervezetekkel együttműködve. Projektmenedzsment tapasztalatokkal rendelkező foglalkoztatottak elősegítették az eredményes munkavégzést. 2013. március óta alvállalkozói minőségben jelen volt a projekt megvalósításban a Kft., amely tevékenység során a társaság egyik profilját használva a kivitelezési munkálatokban is jelentős részt vállalt. A hatékonyabb és eredményesebb megvalósítást biztosította az a tény, hogy a menedzsment szervezet a kivitelezésben is aktívan részt vett. A kivitelezési munkálatok során a fák, cserjék, bozótok irtási munkáinak nagy része került elvégzésre, garázssor elbontását elvégeztük, védőkerítés megépítése teljes szakaszon megvalósult, kiépített öntözőrendszer került üzemkész állapotban átadásra, a projektet 2014 szeptemberében sikeresen átadtuk és befejeztük. Sajnos a második félévben már nem erősítette a gazdálkodásunkat a projekttevékenység, mivel a második félévre lezárult már az alvállalkozói tevékenységünk.
· A Kft. startmunka programokkal kapcsolatos tevékenysége
A Kft 2014 évben aktívan részt vett Sellye Város Önkormányzatának startmunka programjainak megvalósításában. Ennek során szakmai irányítást vállalt a település belvíz elvezetésének megfelelő kialakításában, Petőfi utcai járda, Süttő Ignác utcai járda megépítésében, izraelita temető munkálataiban, a gyermekétkeztetést biztosító ebédlő felújításában. Ezeknek a programoknak a megvalósítása során koordináltuk a közfoglalkoztatottak folyamatos munkavégzését, hatékony munkaszervezést.
· A Kft. lakásgazdálkodási tevékenysége

A Kft 2014 évben nagy figyelmet fordított az önkormányzati tulajdonban lévő szolgálati lakások karbantartására. Jelenleg minden önkormányzati lakás ki van adva, maximális kihasználtsággal működik a lakásgazdálkodás. Célunk, elfogadható és a bérlők számára is megelégedésre szolgáló állapotba hozni valamennyi szolgálati lakást. Vannak lakások azonban, amelyek aránytalanul nagy ráfordítást igényelnének a megfelelő állapotba hozáshoz: Felsőmajor 10. szám alatti lakás kritikus állapotban van. Ennek helyreállítása szinte újjá építést jelentene, szemben azzal a ténnyel, hogy a bérleti díj bevétele havi 320 Ft! Szükséges az építési osztállyal közösen meghatározni a megoldást. A többi lakás elfogadható, lakható állapotban van, a kisebb szükséges munkálatok folyamatosan megvalósulnak.
· A Kft. szúnyogirtási tevékenysége
2014 év nyár folyamán 5 alkalommal végeztünk szúnyogirtást Sellye belterületén. Ehhez önkormányzati támogatást nem kértünk. Ezen kívül bérmunkába irtottunk 1 alkalommal Kákics, Okorág, Marócsa, Drávaiványi, Bogádmindszent, Ózdfalu, Vajszló településeken. A bérmunka bevétele elősegítette Sellye belterületének irtási munkálatainak megfinanszírozását. A szúnyogirtó berendezés megfelelő szakmaisággal használtuk, állapotát megóvtuk a hosszú élettartam elérése és állagmegóvása céljából.
· Zöldterület-kezelés (közterület-karbantartás) – karbantartási tevékenység
Sellye belterületén folyamatosan végzünk karbantartási munkálatokat, virágosítás, fásítás folyamatos, elhalt fák kivágása kapacitásunknak megfelelően van ütemezve. A téli időszakot biztosítottuk síkosság-mentesítés tekintetében.

Az előző év pozitív eredménye után, a tárgyévet érintően, azaz a 2014 évben negatív eredményt realizált Társaságunk. Ennek oka, hogy a főtevékenységünk nem biztosította a gazdálkodás stabilitását, és a további bevétel orientált tevékenységeink 2014 évben befejeződtek, ám nem sikerült még pótolni ezeket. A negatív eredmény finanszírozása az előző évi jelentős pozitív eredményből kerül finanszírozásra. A 2013 évben sikerült helyreállítani a kft. egyensúlyát, amelyet a 2013 évi eredményből még a 2014 évben is biztosítani tudtunk ám a 2015 évben már a gazdálkodás stabilitását elősegítő intézkedések szükségesek.
Rövid távú célok:

· stabilizálni a kft gazdálkodási helyzetét, elkerülni működési hiány képződését,

· pénzügyi tartalékot képezni a tárgyévi és következő évi gazdálkodáshoz,

· nagyobb mértékben segíteni az önkormányzati feladatokat, szorosabb együttműködés az önkormányzattal.
Hosszú távú célok:

· bővíteni a kft tevékenységi körét bevételtermelő, nyereséges tevékenységekkel,

· bővíteni a foglalkoztatottak létszámát,

· stabil gazdálkodást biztosítani folyamatosan,
· pályázatokat realizálni a közterület-karbantartás fejlesztésére, és egyéb tevékenységekre.

Szöveges beszámolóhoz csatolásra került a 2014. évi egyszerűsített éves beszámoló és kiegészítő melléklet.

Kérem a testületet az alábbi határozati javaslat elfogadására:

Sellye Város Önkormányzat Képviselő Testülete a Sellye Kommunális Beruházó és Szolgáltató Kft. 2014. évi mérlegbeszámolóját elfogadja.
Felelős: polgármester, ügyvezető
Határidő: azonnal

Sellye, 2014. április 21.










Patkó László










              ügyvezető
